Niels Jørgen Langkilde (KF), 1998-01-16:
Skarverne er blandt de migrerende vandfugle!
Det Konservative Folkeparti støtter helhjertet denne aftale.
Det er på mange måder et godt stykke internationalt miljøsamarbejde, for aftalen værner om fugle, som er en vigtig del af den globale og den danske natur og kulturhistorie.
Ser vi ikke længere knop-, sang- og pibesvaner, så forsvinder en stor del af glæden ved læsning
af f.eks. H.C.Andersens »Den grimme ælling«.
Eventyrets vidunderlige beskrivelse af den fantastiske udvikling fra grim og hjælpeløs lille ælling til stor og flot svane bliver i en verden uden svaner til teoretisk poesi i stedet for at være konkret nærværende og oplevelsesrig litteratur.
Behandlingen af konventionen i Danmark har taget tid.
Konventionen blev vedtaget den 16. juni 1995, og vi førstebehandler sagen mere end 2 ½ år efter.
Det er måske kort og hurtig sagsbehandlingstid i et ministerium, men det er lang tid for truede fuglearter.
Den danske opfølgning af aftalen kan blive unødig forsinket. Det Konservative Folkeparti vil derfor love en hurtig udvalgsbehandling, og under udvalgsbehandlingen vil vi have op- og afklaret problemerne for Grønland med denne aftale.
Jeg skal derfor ikke på nuværende tidspunkt bruge mere tid på denne lidt komplicerede del af forslaget.
Det Konservative Folkeparti noterer med tilfredshed, at aftalen indeholder en klar miljøgaranti i art. 11, nr. 2.
Når mange lande skal ind under samme aftale, skal der naturligvis være mulighed for at tage forbehold for en eller flere arter, men det kan man da håbe sjældent sker.
Forbehold vil alt andet lige være en svækkelse af det beskyttelsesniveau, vi
gerne vil have.
Nogle af høringssvarene udtrykker bekymring over en mulig overbeskyttelse af vandfuglene.
Jeg tror, at nervøsiteten bunder i, at vi i Danmark har en meget svag lovgivning, når det drejer sig om vildtskader.
Det Konservative Folkeparti ønsker, at vi snarest gør noget ved dette forhold.
Vil miljø- og energiministeren tage initiativet hertil?
Det skal ikke skjules, at gæs og svaners besøg på landmændenes marker ved spisetid i årenes løb har kostet landmændene store summer, og skovejere og fiskere har måttet betale dyrt for skarvens umættelighed.
Når de pågældende organisationer ser, at svaner, gæs og skarv skal beskyttes, og når man ser på de ringe muligheder for at beskytte sig mod store og gentagne vildtskader, så breder nervøsiteten sig.
Det kan noteres med glæde og til stor beroligelse for de truede mennesker og dyr, at hverken stor-, mellem- eller topskarven er blandt de beskyttede arter.
Det er derimod dværgskarven og Phalacrocorax nigrogularis.
Blandt gæssene er talrige af Canadas grågæs naturligvis ikke medtaget, men man kan undre sig over, at de to arter af snegæs ikke er omfattet af beskyttelsen, når mange i området langt mere udbredte gåsearter er det.
Kan ministeren i det hele taget redegøre nærmere for udvælgelsen af de enkelte fuglearter
Det synes ikke at være helt klart, for undertegnede at se.
Skulle det ske, at fuglearter forvolder skader på landbrug, fiskeri eller vandområder, er det muligt at dispensere fra aftalen.
Der kan også dispenseres for forskningens vedkommende, og her er der måske mere grund til at være ængstelig med den nuværende regering, når man f.eks. tænker på, hvad de danske oddere har været udsat for.
Men det ville være forkert, hvis bestemmelserne ikke var med, og vi må i givet fald være aktive og sørge for, at de aktive og vidende fugleinteresserede følger forsøgene og i givet fald protesterer. Den parlamentariske kontrol med regeringen må også på dette område søge at forhindre, at regeringen giver tilladelser til uetiske fugleforsøg.
Der er i aftalen et fornuftigt forhold til jagt.
De trækkende vandfugle kan beskyttes på et bæredygtigt grundlag, som der står.
Så det kan ikke siges klarere: ned- og bortskydning af truede bestande kan ikke accepteres.
Olieforureningen kan blive et af de punkter, som vil få umiddelbar konsekvens for Danmark, for ganske mange af de vandfugle, der er nævnt i aftalen, tager vinterophold i Danmark og det netop i de områder, som er de mest udsatte for olieforurening.
Hvis man tager rapporten »Report to the European Commission: Import in Marine Areas for Wintering Birds in the Baltic Sea«, kan man se, at vi påtager os et ganske stort ansvar.
Det Konservative Folkeparti er parat til at fortsætte den linje, vi lagde i november 1995, hvor vi i den finanslovaftale, som vi indgik med regeringen, satsede på ekstra flyovervågning og fik forsvaret til at påtage sig opgaven.
Dér har vi jo altså problemerne fra spildolien, når den bliver genanvendt.
Det er et af de problemer, vi bør se på.
Til slut skal jeg bede ministeren om at overgive en varm tak til Kongeriget Nederlandenes regering for det betydelige arbejde, som de har lagt i denne aftale.
Det er godt, at vi får den slags aftaler.
Det er beskyttelse af biodiversitet og fugleliv.
Det tror jeg vi alle er enige i.